**Lunar stelar**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

era odată o lună

care începu a pescui

când o rază

când un nor

când o pană de cocor

apoi s-a aşezat cuminte

pe marginea orizontului

şi-a pus mâna la ochi

şi aşa

semilună cum era

a-nceput să numere

un veac două trei

o eră două ere

şi din două emisfere

două jumătăţi de sori

cu un pumn de stele

s-au unit deasupra ei

i le-a dat

le-au scuturat

câteva au scăpărat

lângă streaşina colibei

din strânsoarea unui lac

de unde

un moşneag

a bătut dintr-un toiag

până a despicat

muntele crângul lacul –

pesemne s-a întors

dumnezeu

cu faţa

la el

7 septembrie 2016 - 1 iulie 2017, Constanţa